Απόφαση του Συμβουλίου

της 29ης Οκτωβρίου 2001

σχετικά με την έκτακτη χρησιμοποίηση των τόκων του Ευρωπαϊκού Ταμείου Ανάπτυξης για τη χρηματοδότηση του κόστους που συνδέεται με την εφαρμογή της διαδικασίας αποκέντρωσης στα κράτη ΑΚΕ, για μια μεταβατική περίοδο

(2001/768/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την τρίτη σύμβαση ΑΚΕ-ΕΟΚ,

την τέταρτη σύμβαση ΑΚΕ-ΕΚ, η οποία υπογράφηκε στο Λομέ στις 15 Δεκεμβρίου 1989 και τροποποιήθηκε από τη συμφωνία, που υπογράφηκε στο Μαυρίκιο, στις 4 Νοεμβρίου 1995(1),

την εσωτερική συμφωνία, της 19ης Φεβρουαρίου 1985, σχετικά με τη χρηματοδότηση και τη διαχείριση των ενισχύσεων της Κοινότητας(2), και ιδίως το άρθρο 9 παράγραφος 2,

την εσωτερική συμφωνία, της 16ης Ιουλίου 1990, για τη χρηματοδότηση και τη διαχείριση των ενισχύσεων της Κοινότητας στο πλαίσιο της τέταρτης σύμβασης ΑΚΕ-ΕΟΚ(3) (εφεξής αποκαλούμενη "εσωτερική συμφωνία του 7ου ΕΤΑ"), και ιδίως το άρθρο 9 παράγραφος 2,

την εσωτερική συμφωνία, της 20ής Δεκεμβρίου 1995, μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του δεύτερου χρηματοδοτικού πρωτοκόλλου της τέταρτης σύμβασης ΑΚΕ-ΕΚ(4) (εφεξής αποκαλούμενη "εσωτερική συμφωνία του 8ου ΕΤΑ"), και ιδίως το άρθρο 9 παράγραφος 2,

την πρόταση της Επιτροπής,

Εκτιμώντας τα ακόλουθα:

(1) Η Επιτροπή αποφάσισε στις 16 Μαΐου 2000 να μεταρρυθμίσει τη διαχείριση των προγραμμάτων της εξωτερικής βοήθειας στο πλαίσιο της συνολικής μεταρρύθμισης της Επιτροπής.

(2) Η εν λόγω απόφαση τόνισε την έλλειψη ανθρώπινων πόρων από την οποία πάσχει η Επιτροπή για την εφαρμογή της εξωτερικής της βοήθειας.

(3) Τα στοιχεία της μεταρρύθμισης που συνδέονται με τους ανθρώπινους πόρους συνίστανται στην επαναδιοργάνωση της διαχείρισης του κύκλου του έργου και σε μια σημαντική αποκέντρωση των δραστηριοτήτων προς τις εξωτερικές αντιπροσωπείες καθώς και της διαδικασίας λήψης αποφάσεων πιο κοντά στον τόπο εφαρμογής, με στόχο να βελτιωθεί η αποτελεσματικότητα της διαχείρισης της βοήθειας και της ποιότητας των ενεργειών, καθώς και να επιταχυνθούν ο προγραμματισμός, ο προσδιορισμός και η εφαρμογή των προγραμμάτων και των έργων.

(4) Σ' αυτό το πλαίσιο, είναι αναγκαίο να ενισχυθούν τόσο οι ανθρώπινοι πόροι όσο και η υλική υποδομή των εξωτερικών αντιπροσωπειών της Επιτροπής.

(5) Σχεδιάζεται να χρησιμοποιηθεί ένα ποσοστό από τα κονδύλια ΒΑ του προϋπολογισμού, που αφορούν προγράμματα διαφορετικά από αυτά των περιοχών της Αφρικής, της Καραϊβικής και του Ειρηνικού (ΑΚΕ), για την κάλυψη του κόστους του προσωπικού.

(6) Κατά την περίοδο 2001-2002, θα πρέπει να αποτελέσουν αντικείμενο αυτής της διαδικασίας αποκέντρωσης 13 αντιπροσωπείες της Επιτροπής που βρίσκονται στα κράτη ΑΚΕ.

(7) Η νέα εσωτερική συμφωνία σχετικά με τη χρηματοδότηση και τη διαχείριση της κοινοτικής βοήθειας στα πλαίσια του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών ΑΚΕ και της Ευρωπαϊκής Κοινότητας και των κρατών μελών της, που υπογράφηκε στις 14 Σεπτεμβρίου 2000, εφεξής αποκαλούμενη "εσωτερική συμφωνία του 9ου ΕΤΑ", και ιδίως το άρθρο 1 παράγραφοι 3, 4 και 9, καταγράφει τους χρηματοδοτικούς πόρους που είναι ικανοί να ενισχύσουν τις διοικητικές ικανότητες των αντιπροσωπειών της Επιτροπής για την εφαρμογή των ενεργειών που χρηματοδοτούνται από το 9ο ΕΤΑ.

(8) Εν αναμονή της έναρξης ισχύος του 9ου ΕΤΑ, οι αναγκαίοι χρηματοδοτικοί πόροι θα πρέπει να διατεθούν από τους δεδουλευμένους τόκους των κεφαλαίων που έχουν κατατεθεί στα πλαίσια των διαφόρων ΕΤΑ και υπάρχουν σήμερα στο γενικό ταμείο του ΕΤΑ, σύμφωνα με τις διατάξεις των εσωτερικών συμφωνιών του 6ου, 7ου και 8ου ΕΤΑ,

ΑΠΟΦΑΣΙΖΕΙ:

Άρθρο 1

Διατίθεται ποσό 23000000 ΕURO από τους δεδουλευμένους τόκους των κατατεθειμένων κεφαλαίων στο πλαίσιο των διαφόρων FED στο γενικό ταμείο του Ευρωπαϊκού Ταμείου Ανάπτυξης (ΕΤΑ) για τη χρηματοδότηση των δαπανών που συνδέονται με την εφαρμογή της διαδικασίας αποκέντρωσης στα κράτη ΑΚΕ, όπως προσδιορίζoνται στο άρθρο 2.

Άρθρο 2

Οι πόροι που αναφέρονται στο άρθρο 1 χρησιμοποιούνται για να χρηματοδοτήσουν τις εξής κατηγορίες δαπανών:

α) δαπάνες στήριξης που συνδέονται με τον προσδιορισμό, την προετοιμασία, τη διαχείριση, την παρακολούθηση, τη λογιστική, την επαλήθευση και τον έλεγχο των ενεργειών βοήθειας της Επιτροπής στα κράτη ΑΚΕ, ιδίως δαπάνες που συνδέονται με την πρόσληψη και τη διαμονή στις αντιπροσωπείες εμπειρογνωμόνων και τοπικών υπαλλήλων που θα βοηθήσουν στο χειρισμό αυτών των "αποκεντρωμένων" καθηκόντων και στην παροχή της αναγκαίας τεχνικής βοήθειας για την "αποκέντρωση" του ηλεκτρονικού λογιστικού συστήματος (OLAS) της Επιτροπής,

β) διοικητικές δαπάνες, στο βαθμό που συνδέονται άμεσα με την δραστηριότητα των προσλαμβανομένων εμπειρογνωμόνων και τοπικών υπαλλήλων, συμπεριλαμβανομένων της αγοράς εξοπλισμού, της προσωρινής ενοικίασης συμπληρωματικών χώρων γραφείων, των δαπανών των συνδεομένων με τη τεχνολογία της πληροφορίας (ΤΙ) και άλλων εξόδων.

Άρθρο 3

Η παρούσα απόφαση αρχίζει να ισχύει την ημέρα της έκδοσής της.

Λουξεμβούργο, 29 Οκτωβρίου 2001.

Για το Συμβούλιο

Ο Πρόεδρος

L. Michel

(1) ΕΕ L 156 της 29.5.1998, σ. 3.

(2) ΕΕ L 86 της 31.3.1986, σ. 210.

(3) ΕΕ L 229 της 17.8.1991, σ. 288.

(4) ΕΕ L 156 της 29.5.1998, σ. 108.